**Pályázati felhívás**

**a 2019/2020. tanévre** **szóló**

**Ökoiskola cím és Örökös Ökoiskola cím**

**elnyerésére**

A nevelési-oktatási intézmények működéséről és a köznevelési intézmények névhasználatáról szóló 20/2012. (VIII. 31.) EMMI rendelet 191/A. § (2) bekezdése alapján az Emberi Erőforrások Minisztériuma (a továbbiakban: EMMI) az Agrárminisztérium együttműködésével nyílt pályázatot hirdet **Ökoiskola és Örökös Ökoiskola cím** elnyerésére.

**A pályázat kiírásának célja**

Több ökoiskola: élhetőbb bolygó. Közös felelősségünk, hogy a köznevelési intézmények munkája révén mind több fiatal váljon a környezet és az egészség megóvására érzékeny és a globális felelősségvállalásban is elkötelezett felnőtté. Azok az iskolák vagy kollégiumok, amelyekben a fenntarthatóságra nevelés átgondoltan és rendszerszerűen hatja át a napi gyakorlatot, az ökoiskolai hálózat részeként még eredményesebben működhetnek. Minél szélesebb körben válnak az intézmények a hálózat részévé, annál jobban segíti az a közös célok elérését.

**A pályázat célja** **azon intézmények elismerése Ökoiskola és Örökös Ökoiskola címmel, amelyek egészintézményes módon foglalkoznak a fenntarthatósággal**, így járulva hozzá ahhoz, hogy a fenntarthatóság elvei a jövő nemzedékek számára a mindennapok természetes részévé váljanak.

**Mire lehet pályázni?**

A nyertes intézmények tevékenységük elismeréseként viselhetik az **Ökoiskola vagy Örökös Ökoiskola címet**. A címet viselő intézmények **a Magyarországi Ökoiskola Hálózat tagjává válva** olyan szakmai közösség részei lehetnek, amelyben rendszeres tudásmegosztással, segédletekkel és egyéb lehetőségekkel gazdagodhatnak, különböző képzésekkel és más programokkal színesítve munkájukat.

**Kik pályázhatnak?**

A nemzeti köznevelésről szóló 2011. évi CXC. törvény 7. § (1) bekezdésének b)–k) pontjában meghatározott, **magyarországi székhelyű nevelési-oktatási intézmények** (a továbbiakban: intézmények), fenntartótól függetlenül.

Az önálló ügyvitellel rendelkező feladatellátási helyeknek (székhely, tagintézmény) önállóan kell pályázatot benyújtaniuk. Az önálló ügyvitellel nem rendelkező feladatellátási helyek önállóan nem pályázhatnak, helyettük a felettes székhely- vagy tagintézmény nyújthat be pályázatot. Az Ökoiskola és Örökös Ökoiskola cím csak a pályázatban megjelölt feladatellátási helyeken használható.

**Pályázói kategóriák**

***Első alkalommal pályázó***: az az intézmény, amely a pályázat benyújtásakor nem rendelkezik Ökoiskola címmel. Az első alkalommal pályázó intézmény Ökoiskola címet kaphat.

***Újrapályázó:*** az az intézmény, amely **2014. december 13**-án vagy **2016. január 30**-án kelt Ökoiskola címről szóló oklevéllel rendelkezik, és Ökoiskola címét nem vonták vissza. Az újrapályázó intézmény Ökoiskola címet kaphat.

***Örökös Ökoiskola címre pályázó:*** az az intézmény, amely az elmúlt hét év során kétszer elnyerte az Ökoiskola címet, legalább 6 éven keresztül Ökoiskola címmel rendelkezett, és Ökoiskola címét nem vonták vissza.

**Általános pályázati feltételek**

Minden pályázó vállalja, hogy

* a pedagógiai programját és a helyi tantervét a fenntarthatóság és a globális felelősségvállalás értékrendje szerint alakítja ki, így azok megjelenítik a környezettudatosság és az egészségtudatosság alapelveit és az azokat célzó pedagógiai tevékenységeket is;
* az intézmény munkatervében – összhangban az önértékelési táblázat (a Pályázati adatlap 5. munkalapja) szempontjaival – meghatározza a tanév ökoiskolai feladatait, kijelöli a felelős személyeket, megállapítja a határidőket, valamint a vállalt feladatokat végrehajtja;
* (a cím elnyerését követően, annak időbeli hatálya alatt) fenntartja ökoiskolai vállalásait, és további célokat tűz ki tevékenysége fejlesztésére;
* a honlapján kialakít egy olyan aloldalt, amelyen az iskola fenntarthatóságra neveléssel kapcsolatos tevékenységeit mutatja be. Ezt az aloldalt rendszeres időközönként frissíti: bemutatja a tanulókkal végzett tevékenységeket, erősségeit, és gyakorlatát széles körben ismertté teszi.

Az *újrapályázó* és az *Örökös Ökoiskola címre pályázó* intézmény vállalja, hogy a honlapján kialakított aloldalon feltünteti az elnyert Ökoiskola vagy Örökös Ökoiskola cím logóját, ami a [www.okoiskola.hu](http://www.okoiskola.hu) honlapra hivatkozik.

Az *Örökös Ökoiskola címet elnyert* intézmény tevékenységét az EMMI helyszíni monitoring látogatással ellenőrizheti.

**Hogyan kell benyújtani a pályázatot?**

A 2019/2020. tanévre kiírt Ökoiskola és Örökös Ökoiskola címpályázat a jelen pályázati felhívás szerint és a letölthető **Pályázati adatlap** kitöltésével és beküldésével nyújtható be **2019. május 22-ig.**

A pályázatot az[**okoiskola@emmi.gov.hu**](mailto:okoiskola@emmi.gov.hu)e-mail címre kell elküldeni.

A Pályázati adatlap **3. munkalapját** (szándéknyilatkozat) kérjük aláírva (digitális aláírással vagy kinyomtatott formában aláírva és visszaszkennelve) a **Pályázati adatlappal együtt** e-mail csatolmányként elküldeni.

A levél tárgyában fel kell tüntetni a **„PALYAZAT 2019”** kifejezést. Az e-mailben kérjük az intézmény **OM számát**, továbbá **teljes nevét és címét,** és **a megpályázott cím** kategóriáját(Ökoiskola vagy Örökös Ökoiskola cím)feltüntetni.

A pályázatról további technikai információt Halácsy Ágnestől a +36 1 896 6242 telefonszámon vagy az [agnes.halacsy@emmi.gov.hu](mailto:agnes.halacsy@emmi.gov.hu) e-mail címen vagy az [okoiskola@emmi.gov.hu](mailto:okoiskola@emmi.gov.hu) e-mail címen kérhetnek.

**Értékelési szempontok**

* A Pályázati adatlap valamennyi munkalapját hiánytalanul, a pályázati kiírásnak és az útmutatónak megfelelően töltötték ki.
* A Szándéknyilatkozatot, kitöltötték, aláírással ellátták.
* Az intézmény bemutatása (Pályázati adatlap 4. munkalap) eléri a minimális karakterszámot.
* Az intézmény honlapján az erre a célra elkülönített felületen szerepelnek a fenntarthatóságra neveléssel kapcsolatos, alább felsorolt dokumentumok, valamint az intézmény fenntarthatóságra neveléssel kapcsolatos tevékenységeit bemutató tartalom:
* *első alkalommal pályázók részére:* a 2018/2019. tanévre vonatkozó, a nevelőtestület által elfogadott **intézményi munkaterv**.
* *újrapályázók részére:* a 2016/2017. és a 2017/2018. tanévekre vonatkozó, a nevelőtestület által elfogadott **éves beszámolók**, valamint a 2018/2019. tanév **intézményi vagy ökoiskolai munkaterve**.
* *Örökös Ökoiskola címre pályázók részére:* a 2016/2017. és a 2017/2018. tanévekre vonatkozó, a nevelőtestület által elfogadott **éves beszámolók**, valamint a 2018/2019. tanév **intézményi vagy ökoiskolai munkaterve**.
* *Első alkalommal pályázók esetében* az iskola a Pályázati adatlap önértékelési táblázatában (5. munkalap) szereplő **minden szempontcsoport esetében eléri** az először pályázó intézmények számára szempontcsoportonként meghatározott **minimum pontszámokat**, és az önértékelésére adott **összes pontszáma eléri vagy meghaladja a 60 pontot** (lásd Pályázati adatlap 6. munkalapja).
* *Újrapályázók esetében* az iskola a Pályázati adatlap önértékelési táblázatában (5. munkalap) szereplő **minden szempontcsoport esetében eléri** az újrapályázó intézmények számára szempontcsoportonként meghatározott **minimum pontszámokat**, és az önértékelésére kapott **összes pontszáma eléri vagy meghaladja a 80 pontot** (lásd Pályázati adatlap 6. munkalapja).
* *Örökös Ökoiskola címre pályázók esetében* a Pályázati adatlap önértékelési táblázatában (5. munkalap) szereplő **minden szempontcsoport esetében teljesíti** az iskola az Örökös Ökoiskola címre pályázó intézmények számára szempontcsoportonként meghatározott **minimum pontszámokat**, és az önértékelésére kapott **összes pontszáma eléri vagy meghaladja a 100 pontot** (lásd Pályázati adatlap 6. munkalapja).

Amennyiben a pályázat valamely fenti követelménynek nem felel meg, a pályázónak az EMMI értesítésétől számított öt munkanapon belül hiánypótlásra van lehetősége.

**A pályázatok értékelése és a támogatói döntés**

A benyújtott pályázatokat az EMMI formai és tartalmi szempontok alapján javaslattételre előkészíti, majd az EMMI köznevelésért felelős helyettes államtitkára az Ökoiskola Értékelő Bizottság javaslata alapján dönt a cím odaítéléséről.

A nyertes pályázók postai vagy elektronikus úton értesítést kapnak az eredményről és meghívást az ünnepélyes címátadóra. A nyertes pályázók listáját az EMMI a honlapján teszi közzé **2019. szeptember 30-ig**, továbbá az adatok az Ökoiskola Hálózat honlapján (<http://ofi.hu/okoiskolak-adatbazisa>) is megjelennek.

**Az Ökoiskola és Örökös Ökoiskola cím alkalmazhatósága**

A 2019-ben elnyert Ökoiskola cím **2019. szeptember 1-től 2022. augusztus 31-ig** érvényes.

A 2019-ben elnyert Örökös Ökoiskola cím visszavonásig érvényes. A címet a címadományozó vonhatja vissza.

Az Ökoiskola és Örökös Ökoiskola cím birtokosa a Magyarországi Ökoiskola Hálózat tagja lesz.

**A pályázat benyújtásának határideje: 2019. május 22.**

**A Pályázó pályázata benyújtásával tudomásul veszi és elfogadja a jelen felhívásban meghatározott feltételeket.**